b'\n_START_ARTICLE_\nNaamiotornip\xc3\xb6ll\xc3\xb6\n_START_SECTION_\nKuvaus\n_START_PARAGRAPH_\nValkoista syd\xc3\xa4menmuotoista naamaa ymp\xc3\xa4r\xc3\xb6i ruskeat h\xc3\xb6yhenet. H\xc3\xb6yhenpeite on ruskea paitsi vaaleanharmaita t\xc3\xa4pli\xc3\xa4 yl\xc3\xa4sel\xc3\xa4ss\xc3\xa4. Etupuoli on valkoinen ja siin\xc3\xa4 on ruskeita t\xc3\xa4pli\xc3\xa4. Silmien v\xc3\xa4ri vaihtelee mustasta tummanruskeaan. Naaraat ovat uroksia tummempia._NEWLINE_Linnun sukupuolet ovat hyvin erin\xc3\xa4k\xc3\xb6isi\xc3\xa4. Uros painaa 420\xe2\x80\x93800 grammaa, naaraat ovat huomattavasti suurempia ja painavat 545\xe2\x80\x931\xc2\xa0260 grammaa. Urokset ovat 33\xe2\x80\x9341 senttimetri\xc3\xa4 pitki\xc3\xa4, naaraat 39\xe2\x80\x9350 senttimetri\xc3\xa4. Etel\xc3\xa4isten naaraiden siipiv\xc3\xa4li on jopa 128\xc2\xa0senttimetri\xc3\xa4. Tyypilliseen tapaan tropiikin linnut ovat paljon pienempi\xc3\xa4 kuin lauhkeiden seutujen linnut. Suurin alalajeista on siten T. n. castanops.\n_START_SECTION_\nElinpaikat\n_START_PARAGRAPH_\nNaamiotornip\xc3\xb6ll\xc3\xb6 el\xc3\xa4\xc3\xa4 mets\xc3\xa4isess\xc3\xa4 pensastossa. Australiassa niit\xc3\xa4 tavataan harvoin kauempaa kuin 300 kilometrin p\xc3\xa4\xc3\xa4ss\xc3\xa4 rannikolta. Ne oleilevat ja pesiv\xc3\xa4t suurissa puunkoloissa l\xc3\xa4hell\xc3\xa4 lehv\xc3\xa4st\xc3\xb6\xc3\xa4. Ne ovat y\xc3\xb6lintuja ja saalistavat jyrsij\xc3\xb6it\xc3\xa4, matelijoita, lintuja, hy\xc3\xb6nteisi\xc3\xa4 ja pussim\xc3\xa4yri\xc3\xa4. P\xc3\xb6ll\xc3\xb6n populaatio Australian mantereella on pienenem\xc3\xa4ss\xc3\xa4, ja joissakin valtioissa se on suojeltujen lajien luettelossa. Ne ovat paikkalintuja, ja ne pysyttelev\xc3\xa4t samalla alueella koko elinaikansa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nNe pesiv\xc3\xa4t ymp\xc3\xa4ri vuoden, kun olosuhteet ovat suosiolliset. Pes\xc3\xa4 on yleens\xc3\xa4 ontossa puussa, ja siin\xc3\xa4 on multaa, lehtikariketta tai hiekkaa. Puuttoman Nullarborin tasangon h\xc3\xa4vinnyt populaatio k\xc3\xa4ytti pesint\xc3\xa4\xc3\xa4n maanalaisia onkaloita ja kallionkoloja. Naaras munii kaksi kolme munaa ja hautoo niit\xc3\xa4 koiraan hankkiessa sy\xc3\xb6t\xc3\xa4v\xc3\xa4\xc3\xa4. Poikaset ovat valkoisia tai vaaleita, kun niille kasvaa h\xc3\xb6yhenet. Ne l\xc3\xa4htev\xc3\xa4t pes\xc3\xa4st\xc3\xa4 kahden tai kolmen kuukauden ik\xc3\xa4isin\xc3\xa4 mutta k\xc3\xa4yv\xc3\xa4t vanhempien ruokittavina viel\xc3\xa4 kuukauden verran ennen kuin itsen\xc3\xa4istyv\xc3\xa4t.\n_START_SECTION_\nSuojelutilanne\n_START_PARAGRAPH_\nNaamiotornip\xc3\xb6ll\xc3\xb6n populaatio on Australian mantereella supistumassa, ja laji on useissa valtioissa suojeltujen lajien luettelossa._NEWLINE_Victoriassa se on uhanalaisten luettelossa, ja sille valmistellaan Flora and Fauna Guarantee Act 1988 -asetuksen mukaisia toimenpiteit\xc3\xa4.'